Anastasius episcopis Galliae. Quando peccata, in quibus culpa est relaxare uindictam, ab aliquibus suggerente diabolo committuntur, tanta est eis imponenda correptio, ut ipsi pena docente cognoscant quam graue fuerit quod patrarunt et ceteros a similibus presumptionibus aecclesiasticae correptionis timor inhibeat. Inde siquidem est quod predecessor noster beate memorie Eugenius papa apostolica scripta tibi, frater episcope Lingonensis, mandauit, quatenus Niuernensem comitem super immanitate tirannidis, quam in Vizeliacensi monasterio, quod utique beati Petri iuris existit, feritate barbarica exercuerat, ut resipisceret districtius commoneres et si a tanta nequitia nollet desistere, in eum et in burgenses Vizeliaci excommunicationis et in terris ipsius comitis interdicti sententiam promulgares; sed sicut audiuimus, quibusdam occasionibus mandatum ipsius, unde non modicum ammiramur, nondum est ex toto completum, et ideo nos, qui diuina disponente clementia in officio ei apostolatus successimus, quoniam prefatum monasterium tanquam speciale patrimonium beati Petri cogimur defensare, memorati predecessoris nostri uestigiis inherentes, uenerabili fratri nostro P(etro) Bituricensi archiepiscopo dedimus in mandatis, ut nisi prefatus comes ab eo commonitus damna, quae ipsi monasterio intulit, in integrum emendauerit ac locum ipsum in pace ac libertate sua dimiserit, tam ipsum comitem quam burgenses Vizeliaci qui tante nequitie factores existunt, excommunicationi auctoritate nostra subiciat et in tota terra eius preter baptisma paruulorum et morientium penitentias omnia diuina prohibeat celebrari. Presentium uobis itaque auctoritate mandamus, quatenus et sententiam ipsam, postquam uobis ab eodem fratre denunciata fuerit, firmiter obseruetis et per uestras parrochias obseruari inuiolabiliter faciatis. Dat Laterani VIII Kal. Ianuarii.